## Lausuntopyyntö osallisuustyöryhmän vammaispalvelulainsäädännön uudistusta koskevista ehdotuksista

Lausuntopyynnön diaarinumero: VN/12528/2019

Valtakunnallinen sosiaali- ja terveysalan eettinen neuvottelukunta ETENE

Osallisuustyöryhmän loppuraporttiin kirjatut ehdotukset tukevat vammaisten henkilöiden itsemääräämisoikeutta ja osallisuutta heitä koskevassa palveluiden suunnittelussa. Ehdotukset ovat linjassa YK:n vammaissopimuksen yleisen tavoitteen kanssa vammaisten henkilöiden osallistamisesta heitä koskevien asioiden suunnittelussa ja päätöksenteossa, ja tukevat vammaisten henkilöiden mahdollisuutta toimia yhteiskunnassa yhdenvertaisesti muiden kanssa. YK:n vammaisyleissopimuksen hengen mukaista on itsenäisen suoriutumisen muuttaminen itsenäiseksi elämäksi. Ehdotusten toteuttamisen onnistumiseksi on tärkeää varmistaa, että vammaisten henkilöiden osallisuuden lisäämiseksi on riittävää ja tarkoituksenmukaista viranomaisosaamista.

On kannatettavaa, että asiakkaan näkemyksen mukainen palvelujen toteuttamistapa on ensisijainen ja siitä poikkeavan päätöksen perustelut on kirjattava. Ottaen huomioon, että vammaisten henkilöiden palvelutarve on usein jatkuva, työryhmän ehdotus palvelupäätösten jatkuvuudessa on kannatettava.

Vammaisen henkilön osallisuuden toteutumiseksi on välttämätöntä, että henkilöllä on mahdollisuus kommunikoida hänelle parhaiten sopivalla tavalla. Ehdotettu lisäys asiakkaan läheisen näkemyksen huomioimisesta asiakassuunnitelmaa laadittaessa on tärkeää silloin, kun vammainen henkilö ei itse pysty ilmaisemaan näkemystään.

Vammaiselle henkilölle on annettava päätöksenteon ja osallisuuden tukemiseksi riittävästi tietoa niistä palveluista, jotka voisivat hänen tilanteeseensa soveltua. Tämä korostuu erityisesti silloin, kun henkilöllä ei ole aikaisempaa kokemusta kyseessä olevista palveluista. On kannatettavaa, että vammaisille henkilöille taataan mahdollisuus asiakassuunnitelman tarkistamiseen tarvittaessa esimerkiksi olosuhteiden ja tarpeiden muuttuessa.